次韵蘇公蠟梅
作者：陳師道
朝代：宋

paragraphs: 化人巧作襄樣花，何年落子空王家。
羽衣霓袖涴香蠟，從此人間識尤物。
青瑣諸郎却未知，天公下取仙翁詩。
烏丸雞距寫玉葉，却怪寒花未清絕。
北風驅雪度關山，把燭看花夜不眠。
明朝詩成公亦去，長使梅仙誦佳句。
湖山信美更須人，已覺西湖屬此君。
坐想明年吳與越，行酒賦詩聽擊鉢。